Ribut pasir ‘mengganas’ di Arab Saudi
GAMBAR yang diambil pada 23 Mei 2022 ini menunjukkan pemandangan dari udara ribut debu besar yang menujuke Bandar Raya Kuwait.• Foto AFP BAQHDAD: Iraq menutup bangunan awam dan lapangan terbang buat sementara waktu pada Isnin apabila satu lagi ribut pasir  merupakan yang kesembilan sejak pertengahan April, melanda negara itu. Lebih 1,000 orang dikejarkan ke hospital di seluruh negara dengan masalah pernafasan, kata jurucakap kementerian kesihatan Seif al-Badr kepada AFP. Penerbangan juga dihentikan di negara jiran Kuwait untuk kali kedua bulan ini, ketika wilayah itu bergelut dengan fenomena cuaca yang semakin kerap melanda. Kemudian pada hari yang sama, ribut pasir kedua dalam tempoh kurang seminggu melanda ibu kota Arab Saudi Riyadh, mengaburi bangunan ikonik seperti Pusat Kerajaan dalam jerebu kelabu. Ibu kota Iraq, Baghdad diselubungi awan debu gergasi yang menyebabkan jalan-jalan yang biasanya sesak lalu lintas sebahagian besarnya lengang dan bermandikan cahaya jingga yang menyeramkan, kata wartawan AFP. Di selatan ibu kota, berhampiran kota maqam Syiah Najaf, para gembala mendapati diri mereka diselubungi kepingan debu berwarna jingga. Perdana Menteri Iraq Mustafa al-Kadhemi mengarahkan semua kerja dihentikan dalam institusi yang dikendalikan kerajaan, kecuali untuk perkhidmatan kesihatan dan keselamatan, memetik “keadaan iklim yang buruk dan ketibaan ribut pasir yang ganas”. Trafik udara dihentikan di lapangan terbang antarabangsa di Baghdad, Arbil dan Najaf, sebelum penerbangan disambung semula di ibu negara dan Arbil. Kemudian pada petang Isnin, lapangan terbang Arbil ditutup semula kerana habuk tebal, menurut agensi berita negara INA. Iraq disenaraikan sebagai salah satu daripada lima negara yang paling terdedah kepada perubahan iklim dan penggurunan. Kementerian alam sekitar telah memberi amaran bahawa dalam tempoh dua dekad akan datang Iraq boleh menanggung purata 272 hari ribut pasir setahun, meningkat kepada melebihi 300 pada 2050. “Ribut debu ini biasanya datang pada musim panas, tetapi tidak pada kadar yang sama seperti baru-baru ini,” kata Seif al-Hamza, seorang doktor di hospital Baghdad, sambil menambah bahawa kes masalah pernafasan “telah meningkat dengan ketara berbanding musim sebelumnya”. Dua ribut pasir Iraq sebelum ini menghantar hampir 10,000 orang ke hospital dengan masalah pernafasan dan membunuh seorang. – AFP 
See author's posts
